**Biroul Permanent al Parlamentului**

**Republicii Moldova**

 În temeiul art.73 din Constituția Republicii Moldova și art.47 din Regulamentul Parlamentului se înaintează spre examinare Parlamentului, cu titlu de inițiativa legislativă, proiectul de Lege pentru modificarea și completarea Legii privind regimul străinilor în Republica Moldova.

Anexă: Proiectul de lege

 Nota informativă

**Deputații în Parlament:**

**Dumitru ALAIBA**

Proiect

**L E G E**

**pentru modificarea Legii privind regimul străinilor în Republica Moldova nr.200/2010**

Parlamentul adoptă prezenta lege organică.

**Art. I** – Legea privind regimul străinilor în Republica Moldova nr.200/2010 se modifică după cum urmează:

1. **Articolul 361, alineat 1,** litera (a) se modifică și se expune în redacție nouăcu următorul conținut:

deţine, direct sau indirect, una sau mai multe părţi sociale şi/sau acţiuni în cadrul persoanelor juridice din Republica Moldova, în valoare totală echivalentă cu cel puţin o cotă-parte în cadrul persoanei juridice echivalentă cu cel puţin 30 salarii medii lunare pe economie prognozate. În cazul în care valoarea totală a investițiilor efectuate de străin nu atinge cuantumul menționat al investițiilor, dar, împreună cu valoarea investițiilor efectuate de ceilalți investitori străini, asociați în aceeași persoană juridică, depășește acest cuantum și niciunul dintre ceilalți asociați sau acționari străini nu solicită sau nu a solicitat dreptul de ședere în Republica Moldova în calitate de investitor, atunci se consideră că acesta a îndeplinit cerința privind cuantumul investițiilor;

1. **Articolul 361, alineat 1,** litera (b) se modifică și se expune în redacție nouăcu următorul conținut:

persoana juridică, al cărei asociat sau acţionar este, a creat cel puţin 1 loc de muncă cu regim de lucru cu durată normală şi cu un salariu echivalent cu salariul mediu lunar pe economie prognozat pentru anul de gestiune.

1. **Articolul 361, alineat 3,** litera (a) se modifică și se expune în redacție nouăcu următorul conținut:

pentru investiții în valoare echivalentă cu 30–200 de salarii medii lunare pe economie prognozate sau pentru cel puţin un loc de muncă cu salariu mediu lunar pe economie prognozat pentru anul de gestiune – pe un termen de 2 ani;

**Art. II –** Guvernul, în termen de 3 luni de la data intrării în vigoare a prezentei legi va aduce actele sale normative în concordanţă cu prezenta lege.

**Notă Informativă la proiectul de lege**

**pentru modificarea pentru modificarea Legii privind regimul străinilor în Republica Moldova nr.200/2010**

Obiectivul prezentului proiect de lege este de a îmbunătăți climatul investițional în Republica Moldova și de a atrage investiții străine directe în țara noastră, pentru a crea locuri de muncă și genera venituri impozabile la buget.

În acest sens, prezentul proiect de lege introduce amendamente la Legea privind regimul străinilor în Republica Moldova nr.200/2010 pentru a facilita procedura de acordare și prelungire a dreptului de ședere provizorie pentru asociații sau acționarii persoanelor juridice cu investiții străine înregistrate în Republica Moldova. Astfel, se propune reducerea numărului minim de locuri de muncă create de un investitor străin de la 4 la 1, iar investiția minimă se stabilește la 30 salarii medii lunare.

Investitorii străini ocolesc Republica Moldova din cauza climatului de afaceri nefavorabil, al birocrației, corupției, a protecției inadecvate ale drepturilor de proprietate și a justiției incorecte. Totuși, puținii care decid să investească, trebuie să înfrunte multiple bariere birocratice, lucru care începe chiar la obținerea permiselor de ședere. Această situație generează și încurajează corupția și mita. În paralel cu inițierea unei afaceri în Moldova, un investitor trebuie să înfrunte și barierele obținerii dreptului de ședere care să-i ofere posibilitatea de a sta în țara noastră, creînd locuri de muncă și contribuind la buget prin impozite.

Barierele deseori nejustificate și ambiguitățile din procesul de prelungire a permisului de ședere generează incertitudini suplimentare, descurajează investițiile pentru extinderea afacerilor deja create și constituie un risc pentru oricare mic investitor. Când nu există certitudinea că permisul de ședere va fi prelungit, un investitor prudent va ezita să-și continue sau să-și extindă investiția.

Situația în care se află Republica Moldova dictează necesitatea de a elimina cât mai multe bariere din calea antreprenorilor integri, inclusiv a investitorilor străini, nu în ultimul rând a micilor investitori. Crearea unui loc permanent de muncă în Moldova înseamnă o investiție semnificativă, costul căreia poate oscila de la 15 la 50 de mii de EURO, în funcție de industrie. Țara noastră trebuie să fie deschisă oricăror investiții, oricât de mici, iar un loc de muncă creat înseamnă un cetățean de al nostru care nu va emigra.

Republica Moldova are nevoie de investiții productive care să creeze locuri de muncă și să genereze venituri adiționale la buget. Autoritățile Republicii Moldova deseori țintesc investitori mari sau medii, care au potențialul de a crea câteva sute de locuri de muncă într-un interval relativ scurt. Aceste eforturi sunt salutabile și trebuie continuate.

În același timp, țara noastră nu are o ofertă bine definită pentru antreprenorii mici, investitori care vin să creeze unități de locuri de muncă, iar acest lucru ne costă an de an creștere economică ratată. Republica Moldova trebuie să devină o economie deschisă pentru oricine dorește să investească în activități generatoare de locuri de muncă, inclusiv pentru cei mai mici antreprenori, atâta timp cât aceștia pot demonstra legalitatea provenienței banilor și nu reprezintă risc sporit de corupție și spălare de bani.

Actualul proiect de lege vine să remedieze parțial această problemă prin reducerea condițiilor de acordare a dreptului de ședere provizorie pentru investitori. Principalele două simplificări de care vor beneficia asociații sau acționarii persoanelor juridice înregistrate în Republica Moldova sunt:

* Se reduce numărul minim de locuri create de un investitor străin de la 4 la un loc de muncă.
* Investiția minimă se stabilește la 30 salarii medii lunare prognozate, fiind redusă de șase ori.

Birocrația și barierele din calea obținerii permisului de ședere provizorie descurajează investitorii mici și reduce din potențialul de atractivitate investițională a țării noastre.

Unul din beneficiarii potențiali ai acestei inițiative este **diaspora** noastră. Aproximativ un milion de moldoveni au emigrat în alte țări în căutarea unui venit decent. Potențialul și energia diasporei de a mobiliza mici investiții, împreună cu parteneri de afaceri din alte țări, trebuie valorificat prin deschiderea țării noastre pentru investitorii mici care au șansa să schimbe soarta unor comunități întregi din sate și orașe prin investiții relativ mici.

Pentru comparație, alte state din regiune au condiții mai favorabile climatului investițional. Astfel, pentru a obține un permis de ședere în Georgia (locul 7 în clasamentul Băncii Mondiale „Doing Business”), investitorul trebuie să efectueze o investiție de 93 mii EURO[[1]](#footnote-1), iar în Macedonia (locul 17 în Doing Business) – 40.000[[2]](#footnote-2), fără obligativitatea creării nici unui loc de muncă.

Dorind să menținem stimulentul creării locurilor de muncă pentru cetățenii noștri, proiectul actual propune cerința creării a cel puțin unui loc de muncă. În schimb, investiția minimă se stabilește la 30 salarii medii lunare prognozate – lucru care va face țara noastră mai atractivă față de cele din regiune din punctul de vedere investițional, în special pentru activitățile generatoare de locuri de muncă.

Oferta sub numele „cetățenie prin investiții” este una păguboasă, pentru că reprezintă un risc sporit de spălare a banilor. Atât în țara noastră, cât și în regiune, există o tot mai mare conștientizare a faptului că practica vânzării cetățeniilor este un stimulent prost ce nu va aduce investiții productive, generatoare de creștere și de locuri de muncă. Pe când „cetățenia prin investiții” trebuie abrogată de urgență, trebuie să depunem toate eforturile pentru a atrage investiții de origine legală, benefice pentru economie. La moment statul Republica Moldova are un sistem defectuos de stimulente. Pe de o parte, unui personaj dubios îi este relativ simplu să-și achiziționeze cetățenie contra unei sume de 100 mii EURO, fără a depune orice efort sau a avea orice contribuție demonstrabilă pentru economia noastră. Pe de altă parte, un mic antreprenor care investește o sumă comparabilă într-o afacere locală și plătește impozite, nu va avea certitudinea că permisul de ședere îi va fi prelungit cu un an, dacă nu îndeplinit condițiile la moment exagerate. Pe de o parte vindem pașapoarte oligarhilor din regiune, pe de altă parte micii investitori au dificultăți pur și simplu să-și prelungească permisul de ședere.

Acest sistem trebuie inversat. Pe când parlamentul trebuie să abroge „Cetățenia prin investiții”, trebuie să depunem eforturi și pentru a facilita accesul investitorilor integri pe piața noastră.

În contextul celor expuse, propunem Parlamentului Republicii Moldova examinarea și adoptarea proiectului de lege pentru modificarea şi completarea Legii privind regimul străinilor în Republica Moldova.

1. <http://migration.commission.ge/index.php?article_id=161&clang=1> [↑](#footnote-ref-1)
2. <https://euresidence.me/residence-permit-macedonia/> [↑](#footnote-ref-2)